**Richard Stephen "Richie" Sambora** (s. 11. heinäkuuta 1959 Perth Amboy, New Jersey, Yhdysvallat) on yhdysvaltalainen muusikko, lauluntekijä ja tuottaja. Sambora tunnetaan parhaiten urastaan rockyhtye Bon Jovin kitaristina vuosina 1983–2013. Hän on myös säveltänyt suurimman osan yhtyeen kappaleista laulaja Jon Bon Jovin kanssa. Bon Jovin jäsenenä Sambora on myynyt yli 130 miljoonaa levyä ja voittanut muun muassa Grammy-palkinnon vuonna 2007. Vuonna 2018 hänet nimitettiin yhtyeen jäsenenä Rock and Roll Hall of Fameen.

Bon Jovin ohella Sambora on levyttänyt kolme sooloalbumia, *Stranger in This Town* (1991), *Undiscovered Soul* (1998) ja *Aftermath of the Lowdown* (2013). 2010-luvulla erottuaan Bon Jovista hän on esittänyt ja levyttänyt nimellä RSO tunnettuna duona yhdessä nykyisen seurustelukumppaninsa, kitaristi Orianthin kanssa. Samboran ja Orianthin ensimmäinen albumi *Radio Free America* julkaistiin vuoden 2018 toukokuussa.

Elämäkerta
----------

### Lapsuus ja nuoruus

Richard Stephen Sambora syntyi 11. heinäkuuta 1959 New Jerseyn Perth Amboyssa. Hänen äitinsä Joan Sambora (o.s. Sienila) oli sihteeri ja isä Adam C. Sambora tehtaanjohtaja. Samboran suvun juuret ovat peräisin Puolasta, ja hän sai lapsena katolisen kasvatuksen. Sambora varttui New Jerseyn Woodbridgessä, jossa hän suoritti high schoolin valmistuen vuonna 1977. High schoolissa Sambora myös pelasi koripalloa koulunsa joukkueessa.

Sambora aloitti harmonikan soittamisen ollessaan kuusivuotias. Kitaransoitosta hän kiinnostui vasta myöhemmin, kaksitoistavuotiaana. Nuorena Samboran innoittajina kitaransoiton saralla toimi etenkin blues ja 1960-luvun rock and roll. Hänen keskeisimpiä esikuviaan olivat The Beatles, Eric Clapton, Jimi Hendrix, Jeff Beck, Stevie Ray Vaughan, Johnny Winter, Jimmy Page, Joe Perry, Joe Kmiecik, George Harrison ja B.B. King. Myös espanjalainen klassinen musiikki teki häneen vaikutuksen. Kitaran ohella Sambora on soittanut muun muassa rumpuja, bassoa, saksofonia ja pianoa. Hän esiintyi ensimmäisen kerran yleisön edessä teini-iässä soittaessaan katolisen nuorisojärjestön järjestämissä tanssiaisissa.

Eräs varhaisimpia Samboran yhtyeitä oli Message, joka julkaisi yhden indie-albumin *Mercy* vuonna 1980. Messagessa soitti myös Bon Jovin alkuperäinen basisti Alec John Such. Albumi on sittemmin julkaistu uudelleen vuonna 1995 nimellä *Message* ja vuonna 2000 nimellä *Lessons*. Messagen ohella Sambora soitti myös Mercy-yhtyeessä, joka teki levytyssopimuksen Led Zeppelinin levy-yhtiö Swan Song Recordsin kanssa. Toinen Samboran varhaisista levytyssopimuksen solmineista yhtyeistä oli Duke Williams & the Extremes.

Sambora soitti nuorena myös improvisointikokoonpanossa Richie Sambora & Friends, joka esiintyi New Jerseyn paikallisilla klubeilla. Ollessaan 19-vuotias Sambora oli erään newjerseyläisen klubin osaomistaja, ja lisäksi hänellä oli oma indie-levy-yhtiö Dream Disc Records. Samboran musiikillisen uran ensimmäinen ammatillinen kiertue oli vuonna 1980, jolloin hän kiersi yhtyeineen Joe Cockerin lämmittelijänä. 1980-luvun alussa hän osallistui myös Kiss-yhtyeen koesoittoihin ja oli ehdokas yhtyeestä eronneen Ace Frehleyn korvaajaksi, mutta ei tullut valituksi.

### Musiikillinen ura

#### Bon Jovi

*Pääartikkeli: Bon Jovi*
Vuonna 1983 Sambora liittyi Bon Jovin kitaristiksi. Hän oli vaikuttunut yhtyeestä nähtyään sen soittaman klubikeikan, ja tapasi heidät keikan jälkeen. Sambora ystävystyi nopeasti yhtyeen laulaja Jon Bon Jovin kanssa ja ehdotti yhteistyötä. Yhtyeen ensimmäinen studioalbumi *Bon Jovi* julkaistiin vuoden 1984 tammikuussa. Samboran ja Jon Bon Jovin yhteistyö lauluntekijöinä syntyi jo *Bon Jovi* -albumin myötä, ja he kirjoittivat albumille yhdessä neljä kappaletta. Yhtyeen toiselle albumille *7800° Fahrenheit* Sambora kirjoitti muun muassa singlen "The Hardest Part Is the Night" yhdessä Bon Jovin ja kosketinsoittaja David Bryanin kanssa. *7800° Fahrenheit* saavutti ensimmäisenä Bon Jovi -albumina kultalevyn myyntirajan Yhdysvalloissa vuoden 1985 lokakuussa.

Sambora soittamassa kaksikaulaista Fender Telecasteria Bon Jovin konsertissa Barcelonassa vuonna 2008.
Bon Jovi teki läpimurtonsa vuonna 1986 albumilla *Slippery When Wet*. Sambora, Jon Bon Jovi sekä lauluntekijä Desmond Child kirjoittivat *Slippery When Wetille* ja yhtyeen neljännelle albumille *New Jersey* lukuisia hittikappaleita. *Slippery When Wet*, *New Jersey* sekä yhtyeen kaksi mittavaa mutta raskasta maailmankiertuetta tekivät Bon Jovista yhden 1980-luvun suosituimmista rockyhtyeistä. Merkittävimpiä Samboran ja Bon Jovin kirjoittamista kappaleista olivat muun muassa "You Give Love a Bad Name" (Billboard Hot 100 -listan 1.), "Wanted Dead or Alive" (7.), "Livin’ on a Prayer" (1.) ja "I’ll Be There for You" (1.). Kaksi kaupallisesti menestynyttä albumia kiertueineen kuitenkin polttivat yhtyeen nopeasti loppuun, ja yhtyeen uran jatko oli epävarma sen jättäytyessä tauolle vuonna 1990. Ristiriitojen selvittäminen kuitenkin onnistui, ja Bon Jovi palasi vuonna 1992 albumin *Keep the Faith* myötä. 

Samboran musiikillisen uran hidasteena on ajoittain ollut hänen alkoholisminsa. Hän hakeutui vieroitushoitoon muun muassa vuonna 2011 kesken Bon Jovin kiertueen. Samboran vieroitushoidon aikana hänen tilallaan yhtyeen kitaristina soitti 13 konsertin ajan Phil X. Sambora palasi lopulta soittamaan kiertueen loppuun.

Vuonna 2013 Sambora jättäytyi 20 konsertin jälkeen pois Bon Jovin Because We Can Tour -kiertueelta. Yhtye ilmoitti poisjäämisen johtuvan henkilökohtaisista syistä, ja Sambora kertoi haastattelussa haluavansa viettää enemmän aikaa tyttärensä kanssa, jonka elämästä hän oli yhtyeeseen sitoutumisensa vuoksi ollut paljon sivussa. Bon Jovi tiedotti, ettei Sambora esiintyisi yhtyeen kanssa kiertueen Pohjois-Amerikassa järjestetyn osion jälkeen. Sambora sen sijaan vakuutti, että erimielisyydet ja ongelmakohdat hänen ja muun yhtyeen välillä järjestyisivät, ja ettei hän ole varsinaisesti eronnut yhtyeestä. Samboran tilalle Because We Can -kiertueen lopuksi pestattiin myös vuoden 2011 kiertueella häntä sijaistanut Phil X.

Jon Bon Jovi vahvisti vuoden 2014 marraskuussa pitkään liikkuneen huhun ja kertoi, ettei Sambora enää tulisi palaamaan yhtyeeseen. Sambora kuitenkin esiintyi yhtyeen kanssa vuoden 2018 huhtikuussa, kun yhtye nimitettiin Rock and Roll Hall of Fameen.

#### Sooloartistina

Samboran ensimmäinen sooloalbumi *Stranger in This Town* julkaistiin vuoden 1991 syyskuussa. Hän oli levyttänyt albumin Bon Jovin ollessa tauolla, ja se oli musiikilliselta tyyliltään hyvin bluesvaikutteinen poiketen Bon Jovin rockista. *Stranger in This Town* nousi Yhdysvalloissa Billboard 200 -albumilistan sijalle 36, ja Britannian albumilistalla se oli korkeimmillaan sijalla 20. Muun muassa Eric Clapton, eräs Samboran suurimmista esikuvista, vieraili albumilla. *Stranger in This Townin* tiimoilta Sambora teki myös lyhyen Yhdysvaltain-kiertueen, jolla soittivat hänen Bon Jovi -yhtyetoverinsa Tico Torresin ja David Bryanin lisäksi basisti Tony Levin, kitaristi Dave Amato ja multi-instrumentalisti Crystal Taliefero.

Vuonna 1998 Sambora julkaisi toisen sooloalbuminsa *Undiscovered Soul* (1998). Albumin tuotti Don Was, ja se nousi Billboardin albumilistan sijalle 174. Britanniassa sen sijoitus oli 24. *Undiscovered Soul* -kiertueella Sambora konsertoi Japanissa, Australiassa ja Euroopassa kitaristi Richie Supan, rumpali Ron Wikson, basisti Kasim Sultonin, kosketinsoittaja Tommy Mandelin, perkussionistien Everett Bradleyn, Gioia Brunon ja Crystal Talieferon kanssa.

Sambora ilmoitti vuonna 2012 Twitter-tilillään, että hänen kolmas albuminsa *Aftermath of the Lowdown* oli valmistunut. *Aftermath of the Lowdownin* tuotti Luke Ebbin, joka oli vastannut myös Bon Jovin *Crush* (2000)- ja *Bounce* (2002) -albumien tuottamisesta. Albumin julkaisi Dangerbird Records vuoden 2012 syyskuussa, ja se nousi Yhdysvalloissa Billboardin rockalbumien listalla sijalle 10.

Vuonna 2014 Sambora tapasi Orianthin, joka liittyi kitaristiksi Samboran soolokiertueelle. Kesällä 2016 he kiersivät Etelä-Amerikassa, Australiassa ja Bad Companyn lämmittelijänä Englannissa nimellä RSO. Syyskuussa 2017 ilmestyi RSO:n ensimmäinen EP, viiden laulun *Rise*.

### Yksityiselämä

Sambora avioitui näyttelijä Heather Locklearin kanssa 17. joulukuuta 1994 Pariisissa, Ranskassa. Heidän avioliittonsa päättyi helmikuussa 2006 Locklearin hakiessa avioeroa. Heidän avioeronsa astui virallisesti voimaan vuonna 2007. Parilla on yksi vuonna 1997 syntynyt tytär.

Avioeronsa jälkeen Sambora seurusteli noin vuoden ajan Locklearin ystävän ja kollegan, näyttelijä Denise Richardsin kanssa. He palasivat yhteen muutaman vuoden seurustelutauon jälkeen vuonna 2012.

Samboran isä Adam menehtyi keuhkosyöpään 21. huhtikuuta 2007.

Sambora on ajoittain paininut vakavienkin alkoholiongelmien kanssa. Hän hankkiutui vieroitushoitoon vuoden 2007 kesällä päästäkseen eroon alkoholiongelmistaan, mutta hän katkaisi hoitonsa jo viikon jälkeen. Hänet pidätettiin rattijuopumuksesta Kalifornian Laguna Beachissä vuoden 2008 maaliskuussa, jolloin hän kyyditsi autossaan tyttöystäväänsä, tytärtään ja tämän ystävää.

Vuonna 2010 Sambora lanseerasi naisille suunnatun vaatemalliston *White Trash Beautiful*.

Soolotuotanto
-------------

* *Stranger in This Town* (1991)
* *Undiscovered Soul* (1998)
* *Aftermath of the Lowdown (2012)*

Lähteet
-------

1. 1 2 3 4 5 6 7 8 9  Richie Sambora – Songwriters Hall of Fame Songwriters Hall of Fame. Viitattu 20.5.2018. (englanniksi)
2. ↑  Bon Jovi – Rock & Roll Hall of Fame *rockhall.com*. Rock and Roll Hall of Fame. Viitattu 20.5.2018. (englanniksi)
3. 1 2  Lifton, Dave: Richie Sambora and Orianthi Announce Debut LP, ‘Radio Free America’ *ultimateclassicrock.com*. Ultimate Classic Rock. Viitattu 20.5.2018. (englanniksi)
4. ↑  Mathew, Leslie: *Bon Jovi* – Bon Jovi – Songs, Reviews, Credits – AllMusic *allmusic.com*. AllMusic. Viitattu 20.5.2018. (englanniksi)
5. ↑  Loftus, Johnny: *7800° Fahrenheit* – Bon Jovi – Songs, Reviews, Credits – AllMusic *allmusic.com*. AllMusic. Viitattu 20.5.2018. (englanniksi)
6. ↑  Gold & Platinum – RIAA *riia.com*. Recording Industry Association of America. Viitattu 20.5.2018. (englanniksi)
7. 1 2 3  Erlewine, Stephen Thomas: Bon Jovi – Biography & History – AllMusic *allmusic.com*. AllMusic. Viitattu 20.5.2018. (englanniksi)
8. 1 2 3  Elomaa, Johanna: Bon Jovin kitaristi vieroituksesta suoraan lavalle *iltasanomat.fi*.  9.6.2011. Ilta-Sanomat. Viitattu 1.4.2013.
9. 1 2  Ongelmia Bon Jovin riveissä - Richie Sambora jää pois kiertueelta  5.4.2013. Radio Nova. Viitattu 20.5.2018.
10. ↑  Giles, Jeff: Richie Sambora Explains Real Reason He Left Bon Jovi Tour  8.11.2013. Ultimate Classic Rock. Viitattu 20.5.2018. (englanniksi)
11. ↑  Bon Jovin leirissä kuohuu - Richie Samboraa ei nähdä Suomessakaan  1.5.2013. Iltalehti. Viitattu 10.7.2013.
12. ↑  Bon Jovin kiertueen jättänyt Sambora: Kaikki järjestyy  30.6.2013. MTV3. Viitattu 10.7.2013.
13. ↑  Giles, Jeff: Richie Sambora Reportedly Fired From Bon Jovi Tour  26.11.2014. Ultimate Classic Rock. Viitattu 20.5.2018. (englanniksi)
14. ↑  Giles, Jeff: Jon Bon Jovi on Richie Sambora Returning: "I Don’t Think That’s Possible"  25.11.2014. Ultimate Classic Rock. Viitattu 20.5.2018. (englanniksi)
15. ↑  Galucci, Michael: Jon Bon Jovi Says Richie Sambora "Quit – He’s Gone"  13.11.2014. Ultimate Classic Rock. Viitattu 20.5.2018. (englanniksi)
16. ↑  Eriksson, Anssi: Rock and Roll Hall of Fame -juhlallisuudet on juhlittu – gaalassa kunnioitettiin edesmenneitä legendoja ja nähtiin kauan odotettu yhteenpaluu *soundi.fi*.  15.4.2018. Soundi. Viitattu 20.5.2018.
17. ↑  Book, John: *Stranger in This Town* – Richie Sambora – Songs, Reviews, Credits – Allmusic *AllMusic*. allmusic.com. Viitattu 20.5.2018. (englanniksi)
18. ↑  Erlewine, Stephen Thomas: *Undiscovered Soul* – Richie Sambora – Songs, Reviews, Credits – Allmusic *AllMusic*. allmusic.com. Viitattu 18.5.2018. (englanniksi)
19. ↑  RSO feat. Richie Sambora & Orianthi Concert Setlists *setlist.fm*. Viitattu 2.10.2017.
20. ↑  Guitarist Power Couple Richie Sambora and Orianthi Share 'Masterpiece' As Duo RSO: Premiere *Billboard*. Viitattu 2.10.2017.
21. ↑   Schneider, Karen S.: A Surprise Ending  20.2.2006. people.com. Viitattu 1.4.2013. (englanniksi)
22. ↑   Jälleen Hollywood-avioero!  3.2.2006. Stara.fi. Viitattu 1.4.2013.
23. 1 2 3 4  Bon Jovi -kitaristi ajoi kännissä 10-vuotias tytär kyydissään  27.3.2008. Iltalehti. Viitattu 1.4.2013.
24. 1 2   Jordan, Julie & Harrington, Maureen: Denise Richards and Richie Sambora break up  15.5.2007. people.com. Viitattu 1.4.2013. (englanniksi)
25. ↑   Näyttelijäkaunotar ja Bon Jovi -kitaristi: Yhteenpaluu?  2.4.2012. MTV3. Viitattu 1.4.2013.
26. ↑   Bon Jovi -kitaristin vieroitushoito jäi lyhyeksi  14.6.2007. MTV3. Viitattu 1.4.2013.
27. ↑   Väänänen, Samuli: Bon Jovi –kitaristin uusi aluevaltaus: Oma naistenvaatemallisto  16.5.2010. The Voice. Viitattu 1.4.2013.

Aiheesta muualla
----------------

* Kuvia tai muita tiedostoja aiheesta **Richie Sambora** Wikimedia Commonsissa

Bon Jovi

| 
* Jon Bon Jovi
* Richie Sambora
* Tico Torres
* David Bryan

 |
| --- |
| 
* Hugh McDonald
* Alec John Such

 |

|  |  |
| --- | --- |
| Studioalbumit | 
* *Bon Jovi*
* *7800° Fahrenheit*
* *Slippery When Wet*
* *New Jersey*
* *Keep the Faith*
* *These Days*
* *Crush*
* *Bounce*
* *Have a Nice Day*
* *Lost Highway*
* *The Circle*
* *What About Now*
* *This House Is Not for Sale*
* *Bon Jovi: 2020*

 |
| Livealbumit | 
* *One Wild Night Live 1985–2001*
* *Inside Out*

 |
| Kokoelmat | 
* *Cross Road*
* *Tokyo Road: Best of Bon Jovi*
* *This Left Feels Right*
* *100,000,000 Bon Jovi Fans Can't Be Wrong*
* *Greatest Hits*

 |
| Videojulkaisut | 
* *Breakout: Video Singles*
* *Slippery When Wet: The Videos*
* *New Jersey: The Videos*
* *Access All Areas: A Rock & Roll Odyssey*
* *Keep the Faith: An Evening with Bon Jovi*
* *Keep the Faith: The Videos*
* *Cross Road*
* *Live from London*
* *The Crush Tour*
* *This Left Feels Right Live*
* *Lost Highway: The Concert*
* *When We Were Beautiful*
* *Live at Madison Square Garden*
* *Greatest Hits: The Ultimate Video Collection*

 |



|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Yhdysvallat
* Tšekki
* Kroatia
* Alankomaat

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |